เปิด 7 รายชื่อ “ด่าน(หิน)แรก” สรรหากสทช. ก่อนส่งวุฒิสภาพิจารณาสุดท้าย
เปิด 7 รายชื่อ “ด่าน(หิน)แรก” สรรหากสทช. ก่อนส่งวุฒิสภาพิจารณาสุดท้าย
6 เม.ย. 2564

ผู้สื่อข่าวรายงานว่า วานนี้ (5 เม.ย.64) คณะกรรมการสรรหากรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้นัดประชุมครั้งแรก โดยผลการประชุมสำคัญ คือ การรับทราบรายชื่อคณะกรรมการสรรหากรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) โดยบุคคลที่ได้รับเลือกเป็นกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ จำนวน 7 คน ได้แก่
1) ตุลาการศาลรัฐธรรมนูญ ซึ่งได้รับคัดเลือกโดยที่ประชุมใหญ่ตุลาการ ในศาลรัฐธรรมนูญ จำนวน 1 คน คือ นายนภดล เทพพิทักษ์
2) ผู้พิพากษาในศาลฎีกา ซึ่งดำรงตำแหน่งไม่ต่ำกว่าผู้พิพากษาศาลฎีกาหรือผู้พิพากษาอาวุโสซึ่งเคยดำรงตำแหน่งไม่ต่ำกว่าผู้พิพากษาศาลฎีกา ซึ่งได้รับคัดเลือกโดยที่ประชุมใหญ่ศาลฎีกา จำนวน 1 คน คือ นายเกียรติพงศ์ อมาตยกุล
3) ตุลาการในศาลปกครองสูงสุด ซึ่งได้รับคัดเลือกโดยที่ประชุมใหญ่ตุลาการ ในศาลปกครองสูงสุด จำนวน 1 คน คือ นายวิษณุ วรัญญ
4) กรรมการป้องกันและปราบปรามการทุจริตแห่งชาติ ซึ่งได้รับคัดเลือกโดยที่ประชุมคณะกรรมการป้องกันและปราบปรามการทุจริตแห่งชาติ จำนวน 1 คน คือ นายณรงค์ รัฐอมฤต
5) กรรมการตรวจเงินแผ่นดิน ซึ่งได้รับคัดเลือก โดยที่ประชุมคณะกรรมการตรวจเงินแผ่นดิน จำนวน 1 คน คือ นางยุพิน ชลานนท์นิวัฒน์
6) ผู้ตรวจการแผ่นดิน ซึ่งได้รับคัดเลือกโดยที่ประชุมผู้ตรวจการแผ่นดิน จำนวน 1 คน คือ นายสมศักดิ์ สุวรรณสุจริต
7) ผู้ว่าการธนาคารแห่งประเทศไทย คือ นายเศรษฐพุฒิ สุทธิวาทนฤพุฒิ
ขณะเดียวกันที่ประชุมคณะกรรมการสรรหา มีมติเลือกกรรมการสรรหาให้ดำรงตำแหน่ง ดังนี้
1) นายเกียรติพงศ์ อมาตยกุล เป็นประธานกรรมการสรรหา
2) นายสมศักดิ์ สุวรรณสุจริต เป็นรองประธานกรรมการสรรหา
3) นายวิษณุ วรัญญ เป็น กรรมการสรรหาและเลขานุการ และโฆษกคณะกรรมการสรรหา
นอกจากนี้ ที่ประชุมคณะกรรมการสรรหา ยังได้พิจารณาเรื่องต่างๆ เช่น พิจารณาร่างประกาศคณะกรรมการสรรหากรรมการกิจการกระจายเสียงฯเรื่อง กำหนดด้านที่จะดำเนินการสรรหาเป็นกรรมการ กสทช.และลักษณะเฉพาะที่แสดงให้เห็นถึงความรู้ ความเชี่ยวชาญและประสบการณ์ในแต่ละด้าน พ.ศ. …., ร่างระเบียบคณะกรรมการสรรหา กสทช. ว่าด้วยหลักเกณฑ์และวิธีการรับสมัครและการคัดเลือก ผู้สมควรได้รับเลือกเป็นกรรมการ กสทช. เป็นต้น ทั้งนี้คณะกรรมการสรรหา จะมีนัดประชุมครั้งต่อไป วันที่ 19 เม.ยนี้ ที่รัฐสภา สำนักงานเลขาธิการวุฒิสภา
ทั้งนี้ จะเห็นได้ชัดเจนว่าการจะเข้าเป็นส่วนหนึ่งของคณะกรรมการ กสทช. นั้นไม่ใช่เรื่องง่าย เนื่องจากต้องผ่านการคัดเลือกถึง 2 ขั้นด้วยกัน ซึ่งขั้นแรกจะต้องได้รับคะแนนจากทางคณะกรรมการสรรหาจำนวน 5 ใน 7 เสียงจึงจะผ่านเข้ารอบ ส่วนขั้นที่ 2 ผู้ได้รับการสรรหา 7 ด้าน จะต้องผ่านการโหวตเสียงของวุฒิสภาเป็นจำนวนเกินกึ่งหนึ่ง หรืออย่างน้อย 126 เสียง